Iqembu Lenguqu LamaWarriors Lidlala leMauritius
Iqembu elimela ilizwe emdlalweni wenguqu elamaWarriors lidibana lele Mauritius ngenSonto kuhlandla lesibili lomdlalo weAfrican Cup of Nations
BULAWAYO — Iqembu elimela ilizwe emdlalweni wenguqu elamaWarriors lizadibana lele Mauritius ngenSonto enkundleni ye Rufaro kuhlandla lesibili lomdlalo wokudinga amaqembu azakuyadlala kumncintiswano we African Nations Championship ozaqhutshelwa eSouth Africa ngomnyaka ozayo. Umqeqetshi weqembu elimela isizwe emdlalweni kanobhutshuzwayo uIan Gorowa uthi abadlali bakhe kuzamele beqaphele ukudelela ngoba iqembu le Mauritius latshengisa ukuba yingozi kusigaba sakuqala esomdlalo odlalwe ngeviki edluleyo khonale eMauritius. IZimbabwe inqobe iMauritius nge 3 ka nya ngeviki edluleyo njalo uma ingaphumelela ngenSonto izadibana leqembu elizanqoba phakathi kwe Zambia le Botswana. Kusenjalo inhlanganiso yeZIFA isiqhatshe uMkhuphali Masuku ukuba abe ngomunye wabasekeli baka Gorowa ndawonye lo Kallisto Pasuwa, uJairos Tapera kanye lo Richard Tswatswa. Olandela umdlalo wenguqu uSibonakaliso Ndlovu utshayele ihlombe iZIFA ngokuqhatsha ekwenze uMasuku yena osebenza leqembu le Chicken Inn kusigaba sePSL. Akula midlalo yesigaba sePremier Soccer League kulimpelaviki njengoba kudedelwa iqembu lesizwe kodwa imidlalo iqhubekela phambili kusigaba se Southern Region Division One ngoMgqibelo lapho iZPC Hwange ezadlala leqembu elihlezi phezu kwengalane ele Bulawayo Chiefs eHwange, enkundleni ye Luveve kulemidlalo emibili lapho iBantu Rovers ezadibana leMkhosana ngehola letshumi lambili kuthi emini iZimbabwe Saints idlale le Ajax Hotspurs, iMpumalanga izemukela iRufaro Rovers, kuthi iTechnosphere izangqikilana leBlack Boots ikanti iHwange Juniors izadlala leBulawayo Jumbos, yomithathu limidlalo izadlalelwa edolobheni leHwange. Kweminye imidlalo iNew West izemukela iNtabazinduna ePortuguese kuthi iTsholotsho izadlala le Quelaton khona eTsholotsho. Sikhangele umdlalo kakhilikithi; Iqembu elimela ilizwe emdlalweni kakhilikithi lizadibana lele India ngoMgqibelo enkundleni yeQueens Sports Club emdlalweni wesihlanu njalo ungowokucina owohlobo lwe One Day International. Iqembu le India linqobe ele Zimbabwe kweminye le imidlalo emine eyedluleyo njalo iqembu lasekhaya lizabe lidinga ukunqoba ngoMgqibelo ukuze lisuse inhloni kodwa lokhu. Imidlalo yakuqala emithathu yaba sesigodlweni iHarare kuthi owesine ube koBulawayo ngoLwesine njalo lo uphele iqembu le India linqobe ngama Wickets ayithoba munwe munye. Emdlalweni wakuqala iqembu le India linqobe ngama Wickets ayisithupha kuthi kowesibili linqobe ngama Runs afika phose amatshumi ayisithupha-58, ikanti kowesithathu linqobe ngama Wickets ayisikhombisa.